

**Vognkort**

**Forberedelse vognkort:** Installasjon forberedes før elevene kommer inn i rommet. Legg frem vognkort og matchbox-biler og førerkort for å skape nysgjerrighet blant elevene. Annet: Elevene trenger nettbrett/pc med tilgang til internett, ark og blyant. Vurder eventuelle konkreter i arbeid med det matematiske innholdet. For eksempel målebånd for oppmåling av kjøretøyet.

|  |  |  |
| --- | --- | --- |
| Hva | Hvordan | Hvorfor |
| Installasjon og lærerstyrt samtale om vognkort. | Lærer har gjort klart installasjon og ber elever snu og snakke om installasjonen. Deretter lærerstyrt samtale: Hva ser elevene i installasjonen? Spør elevene om hva slags kjøretøy de har hjemme. Lærer holder opp vognkort og spør om elevene også har slike hjemme?   | Sette teksten vognkort i kontekst. Koble på forkunnskaper.  |
| Nettsøk | Be elevene søke opp «Hva er et vognkort?» og lese hver for seg og skrive ned stikkord for det de finner.  | * Sette teksten vognkort inn i en meningsfull sammenheng. Koble til hverdagsliv.
 |
| Lærerstyrt samtale | Lærerstyrt samtale om det de fant ut. Kan komme innom: Hva som finnes på et vognkort. Lurt å komme innom: Hva som er meningen med et vognkort og at vognkort alltid kommer i to deler. Forsøk å sørge for at elevene vet hva et vognkort er før du går videre. Søk gjerne opp et bilde av hvilket kjøretøy vognkortet tilhører sammen med elevene før dere går videre.  | Sette teksten vognkort inn i en meningsfull sammenheng. Koble til hverdagsliv og konkretisere.  |
| Oppgave – hva får du vite?  | Del ut vognkort del 1 fra det samme kjøretøyet til alle elevene, og et ark å skrive på. Oppgave: Hva får du vite om kjøretøyet av vognkortet? Skriv ned minst to ting du får vite og minst en ting du ikke forsto og vil finne ut av.   | Å arbeide med å innhente informasjon om kjøretøyet via teksten og også med å identifisere tekst som ikke gir mening.  |
| Dele | Dele: Elevene deler med hverandre i par eller grupper på tre.   | For å samsnakke og dele informasjon og også for å høre hva andre syntes var vanskelig å forstå. |
| Lærerstyrt samtale om lesingenLærerstyrt samtale – Hva forsto vi ikke? | Lærerstyrt samtale om hva de fikk vite. Spør også om hvordan de vet det de sier de vet. Fokus kan være struktur på vognkortet – overskrifter – innramminger (avsnitt), ... Fokuser også på hvordan man effektivt leser en tekst som denne. Er det noe man hopper over fordi man kjenner strukturen for eksempel? Kan man lese uten å forstå absolutt alt? Eventuelt hvorfor? Lærerstyrt samtale om det de ikke forsto. Hvordan kan vi finne ut av det? Hva og hvordan skal vi eventuelt søke? Hvordan kan man effektivt søke på nett? Velg om elevene skal finne ut av det de selv syntes var vanskelig eller om det velges en felles ting i klassen. For å øke det matematiske nivået kan det være lurt å velge elementer som innebærer måleenheter. Om lesingen er mer enn nok, kan det kanskje være lurt å velge et element som ikke innebærer måleenheter – som for eksempel et nominaltall – ett tall som egentlig er et «navn» som vognkortnummer. Eksempler på elementer som kan være vanskelige: Egenvekt, dekkdimensjon, sporvidde, typegodkjenning osv. Her er informasjon og hjelp til hva som kan arbeides med knyttet til vognkort[Vognkort-informasjon](https://leselop.usn.no/wp-content/uploads/2025/08/Vognkort-Informasjon.docx) | For å skape metabevissthet om lesing av tekststruktur og lesestrategier. For å bevisstgjøre elevene på hva de kan gjøre i møte med en vanskelig matematisk tekst. |
| Finn det ut  | Elevene forsøker å finne ut av et vanskelig tema fra vognkortet. Kan bruke nett. Det som blir valgt bør forstås grundig.  Vurder om konkreter kan være til hjelp (målebånd, matchbox-biler...) og/eller tegne på tavle.    | For å bevisstgjøre og jobbe med at elevene selv skal kunne søke opp informasjon om en tekst er vanskelig.  |
| Avsluttende samtale med exit-lapp | Lærerstyrt samtale om lesestrategier og også om funksjonen til et vognkort. “Hvorfor tror dere vi har vognkort?” “Hva slags informasjon gir vognkort oss?” Avslutt gjerne med å gi elevene en oppgave om å levere en exit-lapp. For eksempel kan de skrive ned to tips til en som ikke har lest et vognkort før som leveres før de går/leseløpet avsluttes.  Forslag til lekse på ukeplan: Lære foresatte noe om vognkort. | For å øke metabevisstheten og også igjen koble teksten til hverdag og den praktiske matematikken. Kartlegge læring og bevissthet.  |